[bookmark: _GoBack]1 pamokėlė apie aiškinamųjų sakinio dalių skyrybą
Visi turbūt žinome, kad vienos sakinio dalys gali aiškinti kitas. Pavyzdžiui, vienarūšės sakinio dalys po apibendrinamojo žodžio aiškina apibendrinamąjį žodį, pvz.: Į mokyklą sugužėjo visi: mokiniai, mokytojai, tėvai. O štai  priedėlis – daiktavardinis pažyminys – aiškina pažymimąjį žodį, pvz., Geriausias sportininkas buvo Giedrius Rumbutis – mano bendraklasis. Iš mokyklos laikų mes daugiausiai prisimename tikslinamąsias aplinkybes. Svarbu priminti, kad viena kitą aiškinti gali tik tos pačios rūšies aplinkybės, pvz., tikslinamoji vietos aplinkybė: Susitiksime kaime, prie ežero, tikslinamoji laiko: Susitiksime poryt, trečiadienį.
Aiškinamosios sakinio dalys gali būti su įvadiniais (jie papildo aiškininimo santykį įvairiomis reikšmėmis, suteikia papildomą atspalvį), arba, kitaip sakant, su jungiamaisiais, žodžiais arba be jų.
Štai pavyzdys su įvadiniu žodžiu: Rytoj, tai yra kovo pirmąją, prasideda pavasaris. O štai pavyzdys be įvadinio žodžio: Netoli ežero, ant kalnelio, stovėjo Petro namas arba …. Netoli ežero ant kalnelio stovėjo Petro namas. Kaip matote, be įvadinio (jungiamojo) žodžio aiškinamoji sakinio dalis gali būti išskiriama kableliais, bet gali būti ir ne. 
Tai šiandien ir aptarsime pirmą taisyklę, kalbančią apie aiškinamųjų sakinio dalių skyrybą. O ji naujosiose lietuvių kalbos skyrybos taisyklėse užrašyta taip: vienavardė sakinio dalis be jungiamjo žodžio, reiškianti tą pačią vietą ar tą patį laiką, išskiriama kableliais (rečiau brūkšniais), jei norima parodyti aiškinamąją jos paskirtį. 
Pavyzdžiai: Suopis nusispjautų čia pat(‚) sau po kojomis(,) ir išeitų. Jis gimė Babrų kaime(,) Lazdijų rajone(,)ir mokėsi Kapčiamiesčio vidurinėje mokykloje. Sporto centrą statys Klaipėdoje(,) Dubysos g. 20(,) ir jau pradėjo parengiamuosius darbus. Posėdis vyks pirmadienį(,) liepos 5 d.(,) Senato posėdžių salėje. Labai anksti ‒ dar prieš saulės patekėjimą ‒ Veronika žvilgtelėjo į laikroduką ir pašoko. 
Klausimas: Ar aiškinamoji sakinio dalis be jungiamojo žodžio gali būti ne išskiriama kableliais, o atskiriama brūkšniais? 
Atsakymas: Taip, gali būti atskiriama brūkšniu nuo tos, kurią aiškina, ypač norint pabrėžti tapatumą, pvz.:  Prie apskritojo stalo buvo pakviesti ir didžiausio traukos lenktynininkų priešo – policijos (–) vadai. Galerijų dienos yra puiki proga menininkams, galerininkams ir tikslinei auditorijai – kultūros vartotojams (–) pasibūti kartu. 
Turime padirbėti ir mes  – Turizmo informacijos centras (–)  šioje perspektyvioje veiklos srityje.

Pirmoje pamokėlėje  jau kalbėjome, kad aiškinamosios sakinio dalys gali būti su įvadiniais, arba, kitaip sakant, su jungiamaisiais, žodžiais arba be jų. Yra keturios grupės įvadinių žodžių  pagal jų reikšmes bei vaidmenį sakinyje. Tad yra ir 4 taisyklės. Šiandien aptarsime dvi, kai kableliai būtini.

Pirma taisyklė: aiškinamoji sakinio dalis su jungiamaisiais žodžiais būtent, tai yra (t. y.), kaip antai (kaip ta pačia reikšme), arba (tapatumo reikšme), vadinamasis (-oji), iš jų, tarp jų ir pan. yra išskiriama kableliais, pvz.: Galutinis žmogaus pašaukimas yra tiktai vienas, būtent dieviškasis. Tupinėti po namus, tai yra palesinti vištas, apsitvarkyti kieme, paruošti pietus, jai dar užteko sveikatos.  Patys iškiliausieji profesionaliosios, arba klasikinės, kultūros kūrėjai yra savo tautų vaikai. Krauta 3,718 mln. tonų, arba 10,1 proc. daugiau nei pernai, ir spalio mėnesį. Ypač svarbiems svečiams bus įrengtas atskiras, vadinamasis VIP, kambarys. Penki darbininkai, iš jų du traktorininkai, buvo paskirti surinktas šiukšles nuvežti į aikštelę. Gamtosaugininkų kalba kalbant, visos paukščių, tarp jų gulbių, bylos buvo priskirtos pirmaeilio tyrimo byloms.

Įsidėmėtina! Po žodžio pavyzdžiui kablelis gali būti nerašomas taip pat, kaip ir po kitų jungiamųjų žodžių, arba rašomas kaip po įterpinio, pvz.: Kai kuriose miško vietose, pavyzdžiui(,) eglynuose, buvo pažliugę. Šiandien, pavyzdžiui(,) rytinėje diskusijoje, buvo prikalbėta visokių nesąmonių. 
Primintina, kad anksčiau visada žodis pavyzdžiui buvo išskiriamas, o dabar jau bus ne klaida, jei neišskirsime. Žiūrint, kaip jį traktuosime: ar kaip įterpinį (skiriame), ar kaip įvadinį (jungiamąjį) paaiškinimo žodį (neskiriame).
Taip pat elgiamės ir su žodžiais sakykim(-e), tarkim(-e). Pvz.: Kai kurie mūsų miestao, sakykim(,) Alytus, Klaipėda, Marijampolė, turi savas televizijas. Ekstremaliomis sąlygomis, tarkim(,)karo metais, tokios nuotaikos plinta greit.

Antra taisyklės: aiškinamoji sakinio dalis su išskirtį, įtrauktį ar atskirtį reiškiančiais jungiamaisiais žodžiais be, išskyrus, įskaitant (ir), kitaip negu (nei), neišskiriant (ir), ne(į)skaitant, atvirkščiai negu (nei), priešingai negu (nei), skirtingai negu (nei), skirtingai nuo išskiriama kableliais, pvz.:   Per karą, be kitų žmonių, tėvas priglaudė ir už save vyresnę seserį. Savo parašais parėmė visų Seimo frakcijų, išskyrus vieną, atstovai. Žmogus, priešingai negu žvėris, komunikuoja su objektu. Ši kalba, skirtingai nuo baltų kalbų, neturi gramatinės giminės kategorijos. 

Pirmoje ir antroje pamokėlėse  jau kalbėjome, kad aiškinamosios sakinio dalys gali būti su įvadiniais (jungiamaisiais) žodžiais arba be jų. Yra keturios grupės įvadinių žodžių  pagal jų reikšmes bei vaidmenį sakinyje. Tad yra ir 4 taisyklės.  Aptarėme dvi su įvadiniais žodžiais, kai kableliai būtini. O šiandien aptarsime variantą, kai kableliai gali būti, bet gali ir nebūti.

Taisyklė. Aiškinamoji sakinio dalis su patikslinimą, papildymą, sugretinimą ar pabrėžimą ir pan. reiškiančiais įvadiniais žodžiais bent (jau), ypač, net, (lygiai, panašiai) kaip ir, kartu ir, taip pat ir, lygiai kaip  (ir), panašiai kaip (ir) daugiausia(i), dažniausia(i), greičiausia(i), labiausiai, paprastai, pirmiausia, veikiausiai, visų pirma ir pan., taip pat ir su teigimo ar neigimo išskirtį reiškiančiais įvadiniais žodžiais jei ne, kaip tik (tai),  kaip (tik), kaip vien, nebent arba išskiriama, jeigu suprantama kaip aiškinamoji (pasakoma aiškinamąja intonacija), arba atskiriama, jeigu suprantama kaip vienarūšė, pasakoma vientisa su tolesne sakinio dalimi intonacija. 
Gal geriau viską suprasime iš pavyzdžių: Visą studijų sunkumą pajuto ketvirtaisiais, baigiamaisiais(,) metais. Aukštas, beveik dviejų metrų(,) vėtrungių meistras visiems kėlė pagarbą.   Nedidelį atlyginimą, bent jau minimumą(,) tikėjosi gauti. Kieme, ypač palei tvorą(,) nuo vėjo šiureno nukritę lapai. Sovietų Sąjungos sudėtyje buvusiose šalyse, pirmiausia Baltijos kraštuose(,) šie procesai vystėsi kiek kitaip. Teritorinę valdžią ir jos institucijas, visų pirma savivaldos institucijas(,) turi reguliuoti kitas įstatymas. Kas kitas, jei ne siela(,) laiko ir nešioja kiekvieno kūno prigimtį.? Nieko kita, kaip tik prisipažinti(,) jam nebeliko. 

Į aiškinamąsias sakinio dalis su įvadiniais žodžiais ypač, pirmiausia ir kt.yra panašios su daugeliu tokių pabrėžiamųjų žodžių pavartotos vienarūšės sakinio dalys, pvz.: Ramesnę popietę, pavakariais, ypač prieš rytą(,) upelio vagą užguldavo tirštas rūkas. Neretai apsvarstytiems, net priimtiems(,) įstatymams iškart teikiamos pataisos. Juk spalį, ne rugsėjį(,) buvo numatyta darbų pabaiga
Kaip vienarūšes jas atpažįstame iš skirtingo, nekartojamo turinio, t. y. kai pavadina skirtingus, vienas kito neaiškinančius dalykus.

Pirmoje ir antroje pamokėlėse  kalbėjome, kad aiškinamosios sakinio dalys gali būti su įvadiniais (jungiamaisiais) žodžiais arba be jų, kad yra keturios grupės įvadinių žodžių  pagal jų reikšmes bei vaidmenį sakinyje, tad  yra ir 4 taisyklės. Aptarėme du variantus su įvadiniais žodžiais, kai kableliai būtini. Aptarėme variantą, kai kableliai gali būti, bet gali ir nebūti. O šiandien aptarsime dar vieną taisyklę, kai galima rašyti netgi trejopai.

Taisyklė. Vienavardė sakinio dalis su lyginamosiomis dalelytėmis kaip, lyg, tarsi ir pan. gali būti a) išskiriama kableliais, jei norima parodyti aiškinimą ir pasakoma izoliuota, aiškinamąja intonacija; b) atskiriama kableliu, jei norima parodyti papildymą ar sugretinimą ir pasakoma išvardijamąja intonacija; c) neskiriama, jei pasakoma vientisa intonacija su kita vienavarde sakinio dalimi arba gali būti suprantama kaip savarankiška sakinio dalis.
Pvz.: Stipriai(,) lyg replėmis(,) suėmiau sužeistą vietą. Patyliukais(,) tartum pats sau(,) ji sako. 

Klausimas. Vadinasi, galima rašyti trejopai, priklausomai nuo to, ką akcentuoji? 
Atsakymas.  Taip, štai tokie skyrimo variantai galimi pagal norą parodyti a) aiškinimą – Šykščiai, tartum ne savo žodžiais, pasakė; b) papildymą, sugretinimą – Šykščiai, tartum ne savo žodžiais pasakė; c) paprasta aplinkybė – Šykščiai tartum ne savo žodžiais pasakė.

5 pamokėlė apie aiškinamųjų sakinio dalių skyrybą

Taisyklė. Kelios aiškinamosios sakinio dalys, neturinčios jungiamojo žodžio ir einančios po apibendrinamojo žodžio, yra išskiriamos dvitaškiu ir kableliu (ar brūkšniu) arba brūkšniais, pvz.:
   Žmonių: vyrų, moterų ir paauglių, prigužėjo pilna Blažio gryčia.  Iš tolimųjų kraštų grįžta šalčio tremtiniai – laukinės žąsys, antys, gulbės – ir suka lizdus. 
Taisyklė.Tarp apibendrinamojo žodžio ir jį aiškinančių sakinio dalių įterpus jungiamąjį žodį, po pastarojo gali būti rašomas dvitaškis (rečiau brūkšnys), jei norima paryškinti išvardijimą, pvz.:
   Visi mūsų baltmiškio medžiai, būtent(:) beržas, epušė, ąžuolas, uosis, liepa ir kiti, žiemą žalių lapų netenka. Įgrysta kasdieniai darbai, būtent (–) liuobti gyvulius, lesinti vištas, kurti krosnį, ir norisi bent dieną atsipūsti. Keliais būdais, pavyzdžiui(:) eilėmis, grupėmis, eglute, gyvatėle, galima išdėlioti ir taures.
Taisyklė. Po vienarūšių sakinio dalių prieš apibendrinamąjį žodį (visi, viskas, visa (tai), visur, visada ir pan.) rašomas brūkšnys, pvz.:
   Gimines, kaimynus, draugus, šiaip pažįstamus – visus suvadino paminėti gražios sukakties. Rūgštu ir saldu, gera ir bloga, maža ir daug – viskas šiame pirmavaizdyje yra tas pat. 
   Savarankiška, nepriklausoma, išdidi – tokia štai buvo mūsų Danutė. 
Taisyklė. Aiškinamoji sakinio dalis, atitraukta nuo tos, kurią aiškina, arba pavartota prieš ją, išskiriama kableliais, rečiau brūkšniais, pvz.:
Sustojęs negreit atgavau kvapą, gal po kokių penkiolikos minučių. Kaip ir ankstesniais metais, šiemet aktyviausi buvo zarasiškiai. Ir iš stuomens ir iš liemens ‒ toks buvo naujasis pagalbininkas.

